Po šestih zmagah v prvih sedmih dirkah sezone se je Anglež znašel v problemih, saj se mu na naslednjih petih dirkah ni uspelo povzpeti na stopničke. Barrichello je medtem vozil odlično. Po tretjem mestu v Silverstonu je na nemški dirki v prvem krogu prehitel Felipeja Masso, rojaka in naslednika pri Ferrariju, in prevzel vodstvo, a je zaradi težav pri postanku v boksih izgubil precej časa in dirko končal na šestem mestu. Na enajsti dirki sezone za Veliko nagrado Evrope na uličnem dirkališču v španskem mestu Valencija je s prednostjo dveh sekund pred McLarnovim voznikom Lewisom Hamiltonom dosegel svojo prvo zmago v Brawnovem dirkalniku. Ta zmaga je bila njegova deseta v Formuli 1 in prva po zmagi s Ferrarijem na Veliki nagradi Kitajske 2004, prav tako pa je šlo za stoto zmago brazilskih dirkačev v Formuli 1. Zmagal je tudi na trinajsti dirki sezone v Monzi.